**Tiesnešu ētikas komisija**

**SKAIDROJUMS**

Rīgā 2018.gada 27.aprīlī

 Tiesnešu ētikas komisija saņēmusi tiesneša iesniegumu, kurā lūgts sniegt skaidrojumu,

vai, ņemot vērā Latvijas tiesnešu ētikas kodeksa 2.kanona 1.punktā noteikto, tiesnesim pastāv iespēja atteikties no administratīvās imunitātes, ja tiesnesis pieļāvis administratīvo pārkāpumu. Proti, vai gadījumā, kad tiesnesis piekrīt, ka šo pārkāpumu ir izdarījis un ir gatavs saņemt sodu, un vienlaikus uzskata, ka administratīvā soda saņemšana par izdarīto administratīvo pārkāpumu nekādā mērā neietekmēs tiesneša neaizskaramību, tiesnesis drīkst saņemt administratīvo sodu, nenorādot savu amatu, tādējādi atsakoties no administratīvās imunitātes.

[1] Likuma “Par tiesu varu” 13.panta ceturtā daļa noteic, ka tiesnesim nevar piemērot administratīvos sodus, viņu nedrīkst aizturēt administratīvā kārtā. Par administratīviem pārkāpumiem tiesnesis saucams pie disciplinārās atbildības saskaņā ar šā likuma 14.nodaļas noteikumiem.

Latvijas tiesnešu ētikas kodeksa 1.kanona 2.punkts noteic, ka tiesneša rīcībai ir jāsaskan ar Satversmi un likumu un jābūt godprātīgai. 2.kanona 1.punkts paredz, ka tiesnesis ciena un ievēro likumu. Savukārt 2.kanona 3.punkts noteic, ka tiesnesis darbojas tā, lai veicinātu sabiedrības uzticību tiesas godīgumam un objektivitātei.

[2] Tiesnesim piešķirta administratīvā imunitāte, lai nepieļautu nepamatotu iejaukšanos tiesneša profesionālajā darbībā un pasargātu tiesnesi no iespējamās ārējās ietekmes.

Tiesneša administratīvā imunitāte regulēta likumā, un atteikšanos vai izvēles tiesību izmantot administratīvo imunitāti likums neparedz. Tiesnesim likums ir jāpilda, un situācijā, kad ir konstatēts administratīvais pārkāpums, ir jāinformē varas pārstāvis par ieņemamo amatu, par to, ka tiesnesim nevar piemērot administratīvo sodu un ka tiesnesi nedrīkst aizturēt administratīvā kārtībā.

Tiesnešu ētikas normas nepieļauj likumā noteiktās kārtības neievērošanu. Tā kā tiesas darba būtība ir pieprasīt tiesību normu ievērošanu no citām personām, tad katram tiesnesim pašam ir jābūt piemēram pārējiem sabiedrības locekļiem tiesību normu ievērošanā (*sk. Tiesnešu ētikas komisijas 2018.gada 16.marta skaidrojumu*). Tiesnesis, kurš pilda likumu pēc saviem ieskatiem, proti, izvēlas norādīt vai nenorādīt uz administratīvo imunitāti, radīs sabiedrībai priekšstatu par to, ka likumu var arī neievērot.

Tajā pašā laikā, pastāvot dažādiem tiesnešu, juristu un citu speciālistu viedokļiem un diskusijām jautājumā par to, vai administratīvā imunitāte ir saglabājama, Tiesnešu ētikas komisija atzīst, ka ir nepieciešams aktualizēt jautājumu par atteikšanos no šāda regulējuma, veidojot mūsdienām atbilstošu tiesisko regulējumu.

Ievērojot iepriekš teikto, Tiesnešu ētikas komisija izskaidro:

Tiesnesim nav ļauts izvēlēties izmantot vai neizmantot administratīvo imunitāti un administratīvā pārkāpuma gadījumā ir jāinformē par ieņemamo amatu, par to, ka tiesnesim nevar piemērot administratīvo sodu un ka tiesnesi nedrīkst aizturēt administratīvā kārtībā.

Komisijas priekšsēdētāja Anita Kovaļevska

Komisijas locekļi Dzintra Amerika

 Madara Ābele

 Ināra Jaunzeme

 Baiba Lielpētere

 Guntars Ploriņš

 Normunds Salenieks

 Dace Skrauple

 Alla Šilova